GiliGold/VAD_KnessetCorpus huggingface dataset:
זבולון אורלב: חברת תנובה המכירה בחשיבות הפרוייקט החליטה לממן באופן מלא את הפעלת הפיילוט.
זבולון אורלב: "לצערי הרב, נוצרה חוסר הבנה באשר לשלב בו אנו מצויים בפרוייקט ואף ניתנו פרשנויות מרחיקות לכת.
זבולון אורלב: צר לנו על כך, הצרכנים החרדיים הינם צרכנים חשובים לתנובה ומלוא תשומת לבנו נתונה להם.
זבולון אורלב: מכאן שלא היתה לנו כל כוונה לפגוע בציבור זה.
משה גפני: אני מודה ליושב ראש הוועדה על קיום הדיון.
משה גפני: בעיתונים החרדים לא יהיה שום פרסום על הדיון הזה.
משה גפני: דרך אגב היו לחצים של לוביסטים חרדים לא לקיים את הדיון הזה, אך אני מתעקש לקיים אותו.
משה גפני: אני גם לא מבין מדוע נציגי עיריית אופקים לא הוזמנו לישיבה.
יהודית גידלי: גם הם הוזמנו לישיבה אך הם לא הגיעו.
יהודית גידלי: ניסיתי לדבר עם גורמים שונים בעירייה כדי שיאשרו את בואם, אך לא קיבלתי תשובה.
זבולון אורלב: זה אכן מעורר תמיהה מדוע הם לא הואילו להגיע לדיון.
משה גפני: מה שקורה הוא שיש יותר ויותר אפליה במערכת החינוך של הילדים החרדים.
משה גפני: הילדים החרדים מוצאים מכל התוכניות של משרד החינוך ויוצא מזה שהילדים החרדים אינם לגיטימיים במערכת.
משה גפני: זו הדוגמה הבולטת ביותר לכך.
משה גפני: משרד החינוך עם חברת "תנובה" התחילו להפעיל את תוכנית "הפסקת חלב", שהיא תוכנית מאוד חשובה, בכמה בתי ספר, אבל לא באף בית ספר חרדי אחד.
משה גפני: הילד החרדי לא זכאי ל"הפסקת חלב".
משה גפני: באופקים נבחרו שישה בתי ספר, אבל אף לא אחד מהם בית ספר חרדי.
משה גפני: חברת "תנובה" מתעלמת מהילדים החרדים, למרות שזה מגזר שקונים בו הרבה חלב והחברה מרוויחה מהם הרבה.
משה גפני: במשרד החינוך מתעלמים מהצורך הזה לחינוך לתזונה נכונה ואיכות הסביבה במגזר החרדי, דברים שניתנים לכל ילד בעולם.
משה גפני: במדינת ישראל משרד החינוך מטווה את המדיניות, הרשות המקומית קובעת יחד עם המשרד היכן זה פועל ו"תנובה" מממנת את זה.
משה גפני: מה שקרה הוא ששישה בתי ספר באופקים נכללו במסגרת הזאת, אבל אפילו לא בית ספר חרדי אחד.
משה גפני: נוצר מצב ששני ילדים באותו רחוב, אחד לומד בבית ספר של החינוך העצמאי ואחר בחינוך הממלכתי, זה שלומד בחינוך הרגיל מקבל את התוכנית והבן שלי שלומד בחינוך העצמאי לא מקבל.
משה גפני: הילד שלי, בגלל שהוא חרדי, לא זכאי.
משה גפני: כך זה גם בתחומים אחרים – כשמדובר על פנימיות יום, הילד שלי לא מקבל את זה, כי הוא חרדי.
משה גפני: אני לא רוצה להשתמש בסופרלטיבים, אבל תאר לעצמך שלא בתוך מדינת ישראל היתה דנה בנושא הזה ועדה של האו"ם שעוסקת בתזונה לילדים, והיו אומרים שבמדינת ישראל הלכה חברת החלב הגדולה ביותר במדינה יחד עם משרד החינוך והעירייה ואמרו שיש קבוצת ילדים שחורים – כלומר חרדים – שהם לא מקבלים חלב.
משה גפני: מה היו מחליטים על זה בוועדה בינלאומית שעוסקת בתזונה נכונה של ילדי בתי הספר?
משה גפני: מה היו אומרים עלינו כמדינה?
משה גפני: שאנחנו מדינה גזענית?
משה גפני: זה פשע.
זבולון אורלב: אני מציע לא להשתמש בביטויים כאלה.
משה גפני: האפליה הזאת היא לאורך כל הדרך.
משה גפני: זו מדיניות ברורה שתנובה נתנה לה יד.
משה גפני: תנובה מימנה את הפרוייקט הזה ולכן בעל המאה הוא בעל הדעה.
משה גפני: אריק רייכמן, מנכ"ל "תנובה", מכיר את הילדים החרדים דרך המאזנים שלו.
משה גפני: אני יודע שהעיתונות החרדית לא תסייע לי, אבל יש לי כלים משלי, ואני אוציא את דיבת משרד החינוך, עיריית אופקים ו"תנובה" רעה.
משה גפני: אני אמצא כל דרך שהדברים האלה ייצאו החוצה ואני שוקל גם צעדים נוספים גם נגד משרד החינוך וגם נגד עיריית אופקים וגם נגד חברת "תנובה".
משה גפני: אריק רייכמן, מנכ"ל "תנובה" אמר לי שהוא החליט מתקציבו – כאילו שבתי הספר האחרים זה לא מתקציבו – להוסיף בית ספר חרדי.
משה גפני: הדבר הזה לא התבצע.
משה גפני: לפני הדיון הזה שאלתי אם בית ספר חרדי אחד כן נכלל והשיבו לי שלא, למרות שאיתי הוא דיבר לפני שבוע וחצי.
משה גפני: זה לא התבצע וזה גם לא רלוונטי, כי המדיניות פה צריכה להשתנות.
משה גפני: חשוב לי לדעת אם שלושת המרכיבים, השותפים בפרוייקט, שלפי דעתי הוא פרוייקט פושע, מפלה, גזעני - -
זבולון אורלב: אני מציע לך לחזור בך מהביטוי הזה.
משה גפני: קשה לך לשמוע את זה, אבל אם הילד שלך היה בבית ספר חרדי האוזניים שלך היו שומעות את זה.
משה גפני: אנחנו מדברים על פרוייקט חלב.
משה גפני: על תוכנית לימודים?
יעל פרבר: הרב גפני, אתה פנית למשרד החינוך ונענית בשלילה?
יעל פרבר: אולי כל הדבר הזה יצא מכל פרופורציה.
משה גפני: לא פניתי למשרד החינוך, משום שמניסיוני, בכל פעם שפניתי למשרד החינוך בנושא של אפליה של הציבור החרדי לא קיבלתי תשובה חיובית על שום נושא.
משה גפני: תראי לי נושא אחד בשנתיים האחרונות שפניתי, ואת הכל יש לי בכתב, שלא נעניתי בשלילה.
משה גפני: הייתי יכול לדבר שעות ולמנות את כל האפליה של הציבור החרדי.
משה גפני: אני מבקש שוועדת החינוך תקבל החלטה שהוועדה רואה באפליה הבלתי נסבלת הזאת דבר חמור מאין כמותו, וזה מצטרף לפעולות נוספות של חוסר לגיטימיות שנוצרו כלפי הילדים החרדים במדינת ישראל, ושהוועדה מבקשת ממשרד החינוך, מעיריית אופקים ומחברת "תנובה" לשנות באופן מיידי את המדיניות הזאת.
משה גפני: כאשר קובעים ביישוב כמו אופקים שישה בתי ספר, זה צריך ללכת לפי מספר התלמידים – אם יש אלף תלמידים בחינוך הממלכתי, אלף תלמידים בחינוך הממלכתי דתי ואלף תלמידים בחינוך החרדי, אז זה צריך להיות שליש-שליש-שליש, מה גם שבאופקים בעצם נתנו לכל בתי הספר מלבד החרדים.
משה גפני: החלוקה צריכה להיות שוויונית.
משה גפני: האם בריאותו של ילד חרדי חשובה לחברת "תנובה", למשרד החינוך ולעיריית אופקים פחות מאשר בריאותו של ילד בחינוך הממלכתי?
עירית ליבנה: אני מתנצלת על כך שלא נוצר בינינו הקשר, וחבל, כי מעולם לא הפליתי לרעה את החינוך החרדי.
עירית ליבנה: מעולם לא.
עירית ליבנה: רק לפני שבוע פגשתי את כל המפקחים לדיון, כי עד עכשיו הם לא ניאותו אפילו להיפגש איתי בנושא של החינוך לבריאות בחינוך החרדי.
עירית ליבנה: לפני שנתיים היתה פניה של חברת "תנובה" למשרד החינוך, כדי לשלב את מדינת ישראל בנושא של עידוד שתיית חלב כמרכיב חיוני בתזונת הילדים.
עירית ליבנה: חברת "תנובה" "נשלחה הביתה" לעשות שיעורי בית, כי הבעייתיות שלנו היא לא רק עניין של לחלק את החלב, אלא כל שינוי ההתנהגותי בהרכב התזונה של הילדים.
עירית ליבנה: אנחנו יודעים שההרכב התזונתי של המזון של הילדים במדינת ישראל לוקה.
עירית ליבנה: אחד מהדברים שאנחנו רוצים לגרום זה לשינוי בהתנהגות הבריאותית שלהם.
עירית ליבנה: חברת "תנובה" חזרה אלינו לאחר שנעשתה על ידה עבודת הכנה מאוד רצינית גם בקטע הלוגיסטי וגם בקטע – שלי היה מאוד משמעותי – של כל הלמידה מעבר לדבר, ובאמת השתיה של החלב במקום אפילו ארוחת בוקר.
עירית ליבנה: הוועדה לפרסומת מסחרית, שהיום אני עומדת בראשה, אישרה לחברת "תנובה" פיילוט בעשרה בתי ספר בארץ.
עירית ליבנה: בתי הספר נבחרו בתיאום עם הרשויות המקומיות וניסו לחתוך איזשהו חתך מייצג.
עירית ליבנה: אני ביקשתי שהעיר אופקים תשולב בפיילוט, כי תמיד מחזרים אחרי ערים מסוימות ואת אופקים לא ראיתי אף פעם על המפה.
עירית ליבנה: חברת "תנובה" וכל הנוגעים בדבר יודעים שבתום הפיילוט תיערך חשיבה של כל הגורמים השותפים לראות אם מדינת ישראל יכולה להרים את הנושא זה של שתיית חלב בקרב ילדים.
זבולון אורלב: איך איתרתם כזה פרוייקט, מעבר להיבט שהעלה חבר הכנסת גפני, כי אחד הדברים שזכורים לי מהוועדה למניעת פרסומת מסחרית במוסדות חינוך שאסור לעשות פרסומת מסחרית במוסדות חינוך, ואילו פה יש פרסומת בעליל?
משה גפני: לא התכוונתי לתת פרסומת לא ל"תנובה" ולא למשרד החינוך, אלא אני מדבר רק על הגזענות.
עירית ליבנה: הוועדה לפרסומת מסחרית מאשרת הרבה מאוד פניות של חברות חיצוניות.
עירית ליבנה: במקרה הזה אין שלטים של "תנובה", העטיפה החיצונית של המוצרים עוצבה לצורך העניין הזה.
עירית ליבנה: כמו שבהרבה דברים אנחנו כן מאשרים כפיילוט ניסיוני, עם כל המגבלות של זה, גם הנושא הזה אושר על ידי הוועדה.
רחמים מלול: מה היה השיקול לבחור דווקא ב"תנובה"?
עירית ליבנה: חברת "תנובה" פנתה אלינו, כמו הרבה חברות במדינת ישראל בתחומים רבים שפונות לוועדה לפרסומת מסחרית ואכן מקבלים אישור לפעול בבתי הספר בתקופות מסוימות, לתקופות קצובות או לתקופות יותר ארוכות בכל מיני נושאים, כמו העיתונים היומיים שנכנסים לפעילות חינוכית בבתי ספר וכו'.
זבולון אורלב: נניח שהפיילוט הזה יצליח, אז "תנובה" תחלק לכל תלמיד כוס חלב?
עירית ליבנה: בקיץ תיערך חשיבה עם ארגון ההורים, הרשויות המקומיות, משרד החינוך וכל יצרני החלב בארץ.
עירית ליבנה: נבדוק אם יש שביעות רצון, אם מבחינה לוגיסטית זה מתאפשר וכו'.
זבולון אורלב: נאמר שיש שביעות רצון - -
עירית ליבנה: יכול להיות שתהיה החלטה לפתוח את זה למכרז.
עירית ליבנה: גם זה ייבדק.
עירית ליבנה: הכל יבוא לדיון לאחר הפיילוט.
זבולון אורלב: אתם לא חושבים לפני פיילוט על כזה דבר?
זבולון אורלב: לפני פיילוט אתם לא שואלים את עצמכם שאלה בסיסית מי יממן את הנושא?
זבולון אורלב: בפיילוט "תנובה" מממנת את חלוקת החלב.
זבולון אורלב: אם הפיילוט יצליח לפי כל הפרמטרים שקבעתם, מי יממן את זה?
עירית ליבנה: יכולות להיות אופציות שונות למימון – חלק מהרשויות, המשרדים, ההורים, יצרני החלב למיניהם.
עירית ליבנה: האופציות פתוחות לגבי המימון, אבל ההחלטה היא הרבה יותר משמעותית.
זבולון אורלב: ההחלטה של הוועדה שלכם כתובה ומנומקת?
עירית ליבנה: היו שש ישיבות.
זבולון אורלב: אני מבקש לקבל את הפרוטוקולים של שש הישיבות.
זבולון אורלב: אני רוצה להבין מה עמד מאחורי ההחלטה שלכם.
זבולון אורלב: חברת "תנובה" אומרת שמשרד החינוך קבע באיזה בתי ספר ייערך הפיילוט.
זבולון אורלב: מדוע בפרוייקט הזה לא כללתם גם בית ספר חרדי?
עירית ליבנה: פנינו לאגף החינוך בעיריית אופקים וששת בתי הספר הומלצו על ידי העירייה.
זבולון אורלב: אבל אתם לא עיוורים.
זבולון אורלב: אתם יודעים שבאופקים יש בתי ספר של החינוך העצמאי באחוז לא מבוטל.
זבולון אורלב: אני לא יודע מה משקלו של החינוך העצמאי באופקים, אבל אני יודע מניסיוני שאחוז לא מבוטל של החינוך באופקים הוא חינוך חרדי.
זבולון אורלב: זה לא מצב שיש 50 בתי ספר ממלכתיים ויש בית ספר חרדי אחד קטן עם 50 תלמידים שעומד להיסגר, שאולי במקרה כזה הייתי שוקל אובייקטיבית לא לכלול אותו בפיילוט.
זבולון אורלב: צריך גם לזכור שלפי חוק התקציב, המדינה מחויבת בשוויון כלפי החינוך העצמאי ומעיין החינוך התורני.
זבולון אורלב: אתם לא יכולים להסתתר אחרי עיריית אופקים.
עירית ליבנה: אנחנו לא מסתתרים אחרי.
עירית ליבנה: אני לא עקבתי אחר ההחלטה של עיריית אופקים ויכול להיות שפה היתה לי שגיאה לא לכלול.
עירית ליבנה: יכול להיות שזה נבע מחוסר ידיעה שלי על מספר בתי הספר החרדים באופקים, דבר שלא ידעתי עד שהתעוררה השאלה.
זבולון אורלב: אני מבין שהניסוי מתקיים גם בתל-אביב.
עירית ליבנה: נבחרו חמישה בתי ספר בתל-אביב – בית ספר ערבי אחד ביפו, אחד בדרום תל-אביב, אחד במרכז תל-אביב, ממלכתי דתי אחד ואחד בצפון תל-אביב.
זבולון אורלב: אני רואה שבתל-אביב את בקיאה ודאגת שהכל יהיה מאוזן.
זבולון אורלב: למה באופקים זה לא כך?
משה גפני: גם בתל-אביב לא נבחר בית ספר חרדי.
עירית ליבנה: פניתי לאגף החינוך באופקים וביקשנו חמישה בתי ספר.
עירית ליבנה: אמרו לנו שיש שישה ממלכתיים דתיים וממלכתיים.
עירית ליבנה: אולי זו היתה השגיאה שלי ואני לוקחת את זה על עצמי שלא בדקתי את הנושא.
משה גפני: באופקים יש שישה בתי ספר.
זבולון אורלב: אני מניח שלנציגי עיריית אופקים היתה תשובה טובה אם היו מגיעים לכאן.
יעל פרבר: מתוך הניסיון שלי כיושבת ראש של הוועדה אני יודעת שמעולם לא היה בנושא הזה עניין של אפליה.
יעל פרבר: משרד החינוך לא יוזם בעניין הזה.
משה גפני: הוא ממש לא מפלה.
משה גפני: החינוך החרדי בכלל לא נמצא במשרד החינוך, הוא לא מפלה בכלל.
עירית ליבנה: הטעות שלי היתה שלא בדקתי.
עירית ליבנה: אני רוצה לומר שוב שחבל שלא היתה שום פניה אליי בנושא, וחבל, כי יכול להיות שהיינו נמנעים מכל הדבר הזה.
רחמים מלול: וכעת, לאחר ששמעת את הדברים?
עירית ליבנה: אני מוכנה לתקן כל טעות.
ד”ר אילנה זיילר: אני תומכת בדברים של עירית ליבנה.
ד”ר אילנה זיילר: אנחנו בהחלט מוכנים לשקול מחדש החלטה שעל פניה נראית שגויה.
מיכל המאירי: אני חייבת לתקן עוול שאני סבורה שנעשה.
מיכל המאירי: הידיעה יצאה ביתד נאמן ולכן אי אפשר לומר שתנובה "קונה" עיתונים.
מיכל המאירי: הפרוייקט הזה הוא פרוייקט שמתנהל ב-30 מדינות בעולם.
מיכל המאירי: הוא מתנהל לא רק בעולם המערבי, אלא גם במדינות מתפתחות ומפותחות.
מיכל המאירי: כבר הרבה שנים "תנובה" חושבת שהגיע הזמן לעשות את הפרוייקט הזה גם במדינת ישראל.
מיכל המאירי: נעשו כל מיני פניות בעבר ולפני שנתיים מצאנו פרטנר לכך – עירית ליבנה – והתחלנו את המהלך.
מיכל המאירי: היו הרבה חבלי לידה והוסכם על פיילוט.
מיכל המאירי: אני חושבת שזה מהות העניין – אנחנו לא נמצאים בשלב הפעלת התוכנית, אלא אנחנו בוחנים את התוכנית.
מיכל המאירי: יש סוגיות כמו סוגיית המימון, סוגיית הלוגיסטיקה, אם הילדים ישתו או לא ישתו ועוד הרבה סוגיות.
זבולון אורלב: הנושא שלנו עכשיו הוא מדוע בפיילוט הזה לא נכלל החינוך החרדי.
מיכל המאירי: הפיילוט בראש ובראשונה בא לבחון את הסוגיה הלוגיסטית מבחינת חברת "תנובה".
מיכל המאירי: הדרישה שלנו היתה לבחור במרכז עירוני גדול ובמרכז פריפריאלי.
מיכל המאירי: היה לנו נוח ללכת על תל-אביב כמרכז עירוני ולגבי הפריפריה גברת עירית ליבנה ביקשה שזה יהיה אופקים, כי לטענתה שם לא עושים אף פעם שום פעילות.
מיכל המאירי: לנו לא היתה העדפה לאזור מסוים כך שקיבלנו את ההצעה.
מיכל המאירי: אז בעצם הרשויות התבקשו להציע בתי ספר שישתתפו בפרוייקט.
זבולון אורלב: דווקא אתם שמודעים לצרכנים, אתם לא יודעים שיש צרכנים שהם ילדים חרדים?
זבולון אורלב: את עוסקת בשיווק לא עלה בדעתך לעשות משהו לחינוך החרדי?
מיכל המאירי: לא, כי מבחינתנו לא היה צורך לבחון בית ספר חרדי מול בית ספר ממלכתי דתי.
מיכל המאירי: ברגע שהעירו את תשומת לבנו וחבר הכנסת גפני פנה אלינו, אמרנו שאין בעיה ושנוסיף גם בית ספר חרדי.
מיכל המאירי: חלילה לנו לפגוע באחד מהציבורים שהוא צרכן שלנו.
זבולון אורלב: מה קורה היום בפועל?
מיכל המאירי: נאמר לנו שיש ישיבה של ועדת החינוך בנושא ושנמתין לישיבה.
זבולון אורלב: הרב גפני פנה לפני שבועיים או שלושה, מה השתנה מאז?
מיכל המאירי: לא השתנה שום דבר, כי אמרו לנו להמתין עד ישיבת הוועדה.
זבולון אורלב: אבל הוא פנה אליכם כבר לפני שלושה שבועות ועל הוועדה הודיעו לכם רק בשבוע שעבר.
מיכל המאירי: הודיעו לנו שתהיה ישיבת ועדה בעניין.
מיכל המאירי: כשחבר הכנסת גפני דיבר עם אריק רייכמן נאמר לו של"תנובה" אין בעיה להוסיף עוד בית ספר.
זבולון אורלב: למה לא הוסיפו עד עכשיו?
משה גפני: אני דיברתי עם אריק רייכמן ב-28 בפברואר.
משה גפני: הוא חזר אליי עוד באותו יום ואמר לי שהוא החליט שמרגע זה ואילך נכנס לפרוייקט בית ספר חרדי נוסף באופקים.
משה גפני: נכון לרגע זה לא נכנס עוד בית חרדי.
משה גפני: זה לא קשור לדיון שלי, אותי לא יקנה בית ספר עם כמה שקיות חלב.
זבולון אורלב: עופר בלוך כתב לי: "כאמור, חברת 'תנובה' החליטה לחלק חלב גם לתלמידי בית ספר חרדי".
זבולון אורלב: זה נכתב ב-4 במרץ.
מיכל המאירי: המתנו לישיבת הוועדה כדי שיאמרו לנו איזה בית ספר וכן הלאה, שעיריית אופקים תגיד את דעתה וכו'.
זבולון אורלב: אבל על הישיבה הזאת אתם יודעים רק משבוע שעבר והמכתב לחבר הכנסת גפני היה כבר לפני שלושה שבועות.
מיכל המאירי: החלטנו שכן, אבל לא ידענו אם באופקים או לא באופקים.
זבולון אורלב: אריק רייכמן שלח מכתב ב-28 בפברואר והוא גם ענה לרב דייטש, חבר מועצת העיר, כבר ב-27 בפברואר.
זבולון אורלב: דרך אגב, דייטש פנה ב-25 בפברואר.
מיכל המאירי: מבחינתנו אין בעיה להתחיל עם זה מחר בבוקר, השאלה היא על איזה בית ספר אנחנו מדברים.
זבולון אורלב: וזה לא חלק מהלוגיסטיקה?
זבולון אורלב: איך אתם עושים פיילוט בלי המגזר החרדי?
זבולון אורלב: אם הפיילוט יצליח ומחר בבוקר תצטרכו להפעיל את זה במדינת ישראל, ואז אני מניח שמשרד החינוך היה מבין שצריך גם בחינוך החרדי, איך יכול להיות שלא בדקתם את כל נושא הלוגיסטיקה של אספקת חלב לציבור החרדי על פי הכשרות?
משה גפני: אין שום בעיה של כשרות.
משה גפני: הם מצאו לעצמם מפלט.
מיכל המאירי: ל"תנובה" יש מספר כשרויות – יש כשרות של הרבנות, יש כשרות של בעלז וכשרות של בד"ץ העדה החרדית.
מיכל המאירי: בגלל שהפיילוט הוא מאוד מצומצם, אנחנו נותנים כרגע כשרות רגילה.
מיכל המאירי: בדרך כלל החרדים לוקחים כשרות ברמה גבוהה, אבל גם לזה מצאנו פתרון.
מיכל המאירי: מכיוון שהפיילוט לא יכול לספק חלב בכשרות - -
זבולון אורלב: אז זה לא פיילוט.
זבולון אורלב: את בעצמך אומרת שהפיילוט מבחינת
זבולון אורלב: כם הוא לוגיסטי ולכן חלק מהפיילוט הלוגיסטי צריך להיות גם היערכות לחלוקת חלב לצרכנים שונים עם אפיונים שונים.
מיכל המאירי: היום אנחנו מחלקים 3,000 שקיות וכשהתוכנית תופעל נחלק 3 מיליון.
מיכל המאירי: גם את זה בחנו ולכן אמרנו שאנחנו ניתן חלב בכשרות גבוהה.
מיכל המאירי: אני צריכה לצאת מהישיבה הזאת לאחר שתאמרו לי אם יש החלטה לתת לבית ספר חרדי ואז אין לי בעיה לתת לכל בית ספר חרדי שיוחלט באופקים.
זבולון אורלב: אם אני הייתי נציג של חברת "תנובה" והייתי שומע את זה הייתי כועס על משרד החינוך על כך שהוא הטעה אותי.
מיכל המאירי: משרד החינוך לא היה ער לזה.
משה גפני: אבל שמתי לב שמשרד החינוך היה ער לבית ספר ערבי בתל-אביב ואני מאוד מברך על זה.
משה גפני: זה משרד טוב.
זבולון אורלב: "תנובה" מודעת לצרכנים שלה ואת גברתי ממונה על שיווק.
זבולון אורלב: שיווק רואה את כל הצרכנים וצריך להעיר את תשומת הלב לכך שעשרה או עשרים אחוז מהצרכנים שהם לא מכוסים.
מיכל המאירי: ברמת אביב למשל יש בית ספר אחד שיש בו את הניסוי ובית ספר אחד שאין בו.
מיכל המאירי: התקשרה אליי אמא מהבית ספר שאין בו ניסוי ושאלה מדוע בבית הספר של הילדים שלה אין.
מיכל המאירי: הסברנו לה שזה פיילוט.
זבולון אורלב: את צריכה להיות ערה לשני דברים: בית ספר א' ברמת אביב הוא מדגם מייצג גם של בית ספר ב' ברמת אביב.
זבולון אורלב: כלומר, כל הפרמטרים שאת מפעילה בניסוי פה נכונים לגבי האחר.
זבולון אורלב: אבל כל הפרמטרים שאת מפעילה בבית הספר הממלכתי דתי באופקים לא רלוונטיים לבית הספר החרדי שם.
זבולון אורלב: אם את לא מבינה את זה כמנהלת אגף שיווק, יש בעיה.
מיכל המאירי: אני יכולה להגיד למה "תנובה" נהגה כך.
מיכל המאירי: לצורך העניין קיבלנו רשימה של בתי ספר.
זבולון אורלב: אני חושב שהכניסו בית ספר ערבי לניסוי בגלל שתי סיבות: סיבה אחת – אנחנו באמת לא יודעים את הרגלי צריכת החלב ואיכות הסביבה של האוכלוסיה הערבית, כי לכל אוכלוסיה יש את המנהגים שלה ואת האופי שלה.
זבולון אורלב: סיבה שניה – כל אחד מבין שאם לא יכניסו בית ספר ערבי אחד, תקום פה זעקה ועשרה חברי כנסת יאמרו: גזענים, מפלים, פושעים וכו'.
זבולון אורלב: יש מודעות במשרד החינוך, חיובית בעיניי, שהם הבינו שהאוכלוסיה הערבית היא אוכלוסיה שווה ולא עושים פיילוט בלי להכניס אותם.
מיכל המאירי: תשאל את עירית ליבנה.
זבולון אורלב: היא מודה בטעותה, אבל את אפילו לא מודה בשגיאה.
זבולון אורלב: משרד החינוך אמר שהוא שגה ושאין לו את כל הכוונות שחבר הכנסת גפני מייחס לו.
מיכל המאירי: ברגע שהיתה הפניה בנושא אמרנו שמבחינתנו אין לנו בעיה להוסיף בית ספר חרדי.
מיכל המאירי: צריך להבין שהפרוייקט הוא לא של "תנובה", אלא פרוייקט משותף.
משה גפני: ביקשתי לדון על אופקים ולא על רמת אביב.
משה גפני: בניגוד לתל-אביב צריך לזכור שכל בתי הספר באופקים נכללו בפרוייקט, רק החרדים לא.
יוסף פוליטי: במוסדות של רשת החינוך התורני יש באופן יחסי די הרבה משפחות מצוקה.
יוסף פוליטי: יש הרבה משפחות שאני יודע ששולחות את ילדיהן לבית הספר בלי ארוחת בוקר, ואפילו שתיית כוס החלב הזאת יכולה מאוד לעזור ולהקל עליהן.
יוסף פוליטי: לכן אני חושב שהפרוייקט מבורך וכמו שהרב גפני אומר צריך לדאוג לכך שיהיה שוויוני לכל ילדי ישראל.
זבולון אורלב: האם משרד החינוך מוכן להחליט שכל מערכת החינוך באופקים, לרבות החינוך החרדי על כל מוסדותיו, נכנסים לפרוייקט?
זבולון אורלב: אי אפשר לכלול בתוכנית את כל בתי הספר של החינוך הממלכתי והממלכתי דתי ולקחת רק בית ספר אחד קטן חרדי.
מיכל המאירי: מבחינתי כן.
זבולון אורלב: אי אפשר לקחת את כל הממלכתי והממלכתי דתי ולהוסיף כקישוט איזה בית ספר חרדי באופקים.
זבולון אורלב: זו החלטה מפלה בעליל.
עירית ליבנה: המניעים שלי הם לעיצוב התנהגות בריאותית, כלומר שזה יחייב את בתי הספר לכל הלמידה שקשורה לזה.
זבולון אורלב: הם יהיו חייבים לעמוד בכל הכללים.
עירית ליבנה: ההורים גם צריכים לחתום על הסכמתם.
זבולון אורלב: הם יהיו חייבים לעמוד בכל הכללים, אבל אני מייעץ לך לשבת עם נציגי החינוך החרדי כדי להתאים להם את התוכנית לאופי החינוך.
עירית ליבנה: זה יהיה בהתאמה מלאה איתם.
זבולון אורלב: הואיל והפרוייקט הוחל על כל בתי הספר באופקים ואפילו הגדלתם לפי בקשת עיריית אופקים מחמישה בתי ספר לשישה בתי ספר, אני מבקש שנוכל לרשום ש"תנובה" ומשרד החינוך הודיעו היום בוועדה שהם מתחייבים בפרק זמן סביר של ימים אחדים לעשות את התיאום המתבקש עם רשתות החינוך העצמאי ולהפעיל את זה בהקדם האפשרי בכל מערכת החינוך באופקים.
זבולון אורלב: מסקנות הפיילוט חייבות להיות לגבי כל המגזרים שהמשרד אחראי להם.
רחמים מלול: מדוע לא להוסיף לפיילוט עוד בית ספר מהמגזר החרדי?
זבולון אורלב: אם אתה מפעיל את זה על כל מערכת החינוך, כמו באופקים, יש את הבדיקה הלוגיסטית.
רחמים מלול: זה בפריפריה.
רחמים מלול: נאמר לנו שנבחר ריכוז אחד עירוני, שהוא תל-אביב, וריכוז בפריפריה.
משה גפני: אני יכול לומר לך שהם לא יבצעו את זה גם באופקים.
משה גפני: "תנובה" פרסמה לפני חצי שנה מבצע.
משה גפני: לציבור החילוני היא הגרילה רכב ולציבור החרדי מוצרי חשמל ביתיים.
משה גפני: הם מסתכלים עלינו אחרת.
מיכל המאירי: אני עומדת בהתחייבויות שלי.
משה גפני: אריק רייכמן לא עמד בהתחייבות שהוא נתן לי לפני שבועיים.
מיכל המאירי: אני יושבת פה עכשיו.
מיכל המאירי: אנחנו צריכים לקנות מקררים, אנחנו צריכים לעשות הדרכה בבתי הספר, להפיץ שאלונים להורים ולקבל פידבק.
מיכל המאירי: להערכתי זה ייקח כשבועיים-שלושה.
רחמים מלול: אני בכל זאת מבקש להוסיף בית ספר חרדי אחד בתל-אביב.
רחמים מלול: זה יכול להיות בית ספר של מעיין החינוך התורני.
רחמים מלול: בחרתם שני ריכוזים – אחד עירוני ואחד בפריפריה – אז מדוע באופקים את מוכנה להוסיף בית ספר חרדי ובתל-אביב לא.
רחמים מלול: הרב פוליטי אומר לי שיש בתי ספר חרדים בתל-אביב שהם במצוקה גדולה.
יוסף פוליטי: יש אוכלוסיית מצוקה בשכונת התקווה.
עירית ליבנה: אני בהחלט מודעת לנושא ואני מוכנה להוסיף בית ספר חרדי בתל-אביב.
רונן שמש: יש גם שלושה בתי ספר ערבים ביפו.
משה גפני: אתה יודע כמה בתי ספר חרדים יש בתל-אביב?
זבולון אורלב: אם היית לוקח בית ספר ממלכתי אחד באופקים ולא ממלכתי דתי, אף אחד לא היה אומר שום דבר.
זבולון אורלב: אבל במקרה הזה לקחת את כל הממלכתי, את כל הממלכתי דתי ושום בית ספר חרדי.
זבולון אורלב: בתל-אביב אתה לוקח שישה בתי ספר וכך יש ייצוג לכל המגזרים.
זבולון אורלב: אנחנו חיים לא רק חלב, אלא אנחנו חיים חברה וגם חיים יחסים בין אוכלוסיות שונות ובין מגזרים שונים.
זבולון אורלב: לי נוח לדבר על זה כי אני לא חשוד שאני שייך למגזר החרדי, אבל עובדה שלאחר ששמעתי את חבר הכנסת גפני במליאה, פניתי מייד ל"תנובה" וביקשתי לדעת מה קורה בזה.
זבולון אורלב: כשקיבלתי את התשובה של עופר בלוך הבנתי שיוכנס בית ספר חרדי.
זבולון אורלב: אם נכתב לי ש"תנובה החליטה לחלק חלב גם לתלמידי בית ספר חרדי", הבנת הנקרא שלי היא שזה כבר עובד.
מיכל המאירי: הפרוייקט הוא פרוייקט משולב של משרד החינוך ו"תנובה".
מיכל המאירי: "תנובה" לא מחליטה איפה לעשות את זה.
זבולון אורלב: זה לא מה שהוא כותב.
זבולון אורלב: אני מדבר על הבנת הנקרא.
זבולון אורלב: ועדת החינוך התכנסה לדיון מהיר בהצעתו לסדר של חבר הכנסת גפני בנושא חלוקת חלב לילדי בתי הספר.
זבולון אורלב: בדיוני הוועדה התברר, כי משרד החינוך נענה ליוזמת "תנובה" לקיים פרוייקט ניסויי בתל-אביב ובאופקים.
זבולון אורלב: פרוייקט "הפסקת חלב" נועד לבחינת הישימות והלוגיסטיקה תוך כדי שילוב מערכי שיעור בנושא תזונה נכונה ואיכות הסביבה.
זבולון אורלב: פרוייקט דומה מתנהל ב-30 מדינות בעולם בחסות האו"ם.
זבולון אורלב: בפרוייקט מחלקים כוס חלב מדי יום לתלמידי בתי הספר.
זבולון אורלב: התברר כי משרד החינוך, שהיה אחראי על קביעת מוסדות החינוך יחד עם הרשויות המקומיות בתל-אביב ובאופקים, לא כלל בפרוייקט, מתוך שיקול דעת מוטעה, בתי ספר חרדיים.
זבולון אורלב: ועדת החינוך והתרבות רשמה לפניה את הודעת משרד החינוך ואת הודעת "תנובה" כי כל בתי הספר החרדיים באופקים ייכללו בפרוייקט במתכונת הלוגיסטית והחינוכית המופעלת בבתי הספר הממלכתיים והממלכתיים-דתיים והמותאמת לאופי החינוך החרדי.
זבולון אורלב: כמו כן יתווסף לפרוייקט בית ספר חרדי אחד בתל-אביב.
זבולון אורלב: ועדת החינוך מביעה צער על השגיאה בבחירת בתי הספר ומקווה שנכונות משרד החינוך ו"תנובה" להוסיף את בתי הספר החרדיים לפרוייקט יחזירו את השוויון בין תלמידי ישראל.
זבולון אורלב: ועדת החינוך מוחה על כך שעיריית אופקים לא ראתה לנכון להיענות להזמנת הוועדה להשתתף בדיון ולתת הסבר על טענת משרד החינוך שבתי הספר נבחרו על ידה בלי בתי ספר חרדים.
משה גפני: אני מבקש להתנצל בפניכם על ההתבטאות ואני מקווה שגם אתם תתנצלו בפניי.
זבולון אורלב: שלום לכולם, אני מתכבד לפתוח את ישיבת ועדת החינוך והתרבות בנושא הצעת חוק חינוך ממלכתי (תיקון – הכללת תולדות הפעילות למען העלייה לישראל מברית המועצות), של חברי הכנסת אדלשטיין – שיימחק מהצעת החוק בגלל שהתמנה לסגן שר – אליעזר כהן, מיכאל נודלמן, גנדי ריגר ויורי שטרן.
זבולון אורלב: עד כמה שאני מבין חבר הכנסת ריגר הוא היוזם של הצעת החוק הזאת.
גנדי ריגר: אני חושב שאחדות העם, האינטגרציה וההכרה של כל חלקי העם לא יכולים להיות בנפרד.
גנדי ריגר: דרך חינוך ודרך לימוד ההיסטוריה אפשר להכיר את כל חלקי העם שלנו.
גנדי ריגר: הצעת החוק לא באה להוסיף חומר לימודי, אלא להשלים את החלק החסר.
גנדי ריגר: אני חושב שחשוב שכולנו נדע מי בא לארץ ומאיפה ומה חושב השכן שלנו.
גנדי ריגר: עד היום חסר את החלק בלימודי ההיסטוריה לגבי יהודי רוסיה, מדינות חבר העמים ומדינות אחרות.
גנדי ריגר: לפיכך הצעת החוק נועדה להסדיר את העניין ולהשלים את החלק שחסר.
ד”ר אילנה זיילר: אני מסכימה לעיקרון שצריך ללמד את הנושא ושצריך לשלב אותו בפעילות לימודית בבתי הספר.
ד”ר אילנה זיילר: לגבי לימודי ההיסטוריה בחטיבות הביניים אומר לנו חוזר מנכ"ל, שמתייחס לארגון מערכת הלימודים בבית הספר העל יסודי, שמקצוע ההיסטוריה מזמן אפשרויות לתלמידים להכיר את המרכיב של תולדות עם ישראל, לחזק את ההכרה בשותפות הגורל של העם היהודי, עלילותיו ותפוצותיו ומסייע להעמקת זהות הלומדים וקשריהם לעמם ולארצם.
ד”ר אילנה זיילר: מקצוע ההיסטוריה כמקצוע חובה נלמד בחטיבות ביניים במשך שלוש השנים בהיקף של שמונה שעות שבועיות.
ד”ר אילנה זיילר: בנוסף לנאמר בחוזר המנכ"ל הוציא אגף תוכניות לימודים חומר על מאבקם של יהודי ברית המועצות לחירות ועלייה.
ד”ר אילנה זיילר: זו תוכנית רשות לכיתות ח' וט' בבתי הספר הממלכתיים והממלכתיים-דתיים.
ד”ר אילנה זיילר: קיימת מקראה שנקראת "על נהרות יגון" שמדברת על מצוקתם התרבותית של יהודי ברית המועצות, הגבלת זכותם להגירה, מאבקם לתחיה תרבותית וכו'.
ד”ר אילנה זיילר: עיבוד הנושא מצריך דיון אינטלקטואלי וערכי בבעיות שעניינם אחדות הגורל היהודית, הזיקה הלאומית ותחושת הזהות היהודית.
ד”ר אילנה זיילר: הנושא הזה מתקשר עם החינוך לערכי דמוקרטיה, זכויות אדם ואזרח.
ד”ר אילנה זיילר: התוכנית הנ"ל, שהיא תוכנית רשות, משולבת בלימודי ההיסטוריה בבתי הספר העל יסודי, על פי בחירת בית הספר ועל פי החלטתו.
ד”ר אילנה זיילר: אנחנו מאוד מכבדים את ההחלטות של בתי הספר, משום שכשאנחנו מגדירים תוכנית יסוד של תוכניות לימודים אנחנו אומרים שהתוכניות האלה משמשות מסגרת שמנחה את בתי הספר כיצד להכליל את הקשרים, המיומנויות, הערכים, המושגים וכו', אבל איננו רואים מקום ליצור חקיקה או תחיקה שאומרת באיזה היקפים ובאיזה אופנים ייכלל מקצוע בתוך תוכנית הלימודים.
ד”ר אילנה זיילר: אנחנו קובעים באיזה מקצוע ייכלל מעבר למקצוע הזה – היסטוריה – שהוא מקצוע חובה ונכלל בתוכנית היסוד גם של בית הספר היסודי וגם של חטיבת הביניים.
ד”ר אילנה זיילר: אנחנו משאירים לבית הספר את ההחלטה איך ללמד את הנושא ובאמצעות אלו חומרים.
ד”ר אילנה זיילר: כאמור, גם אגף תוכניות לימודים הוציא בזמנו חומר על הנושא הזה.